Kristine Hjulstad

Kristine Hjulstad (født 2. juli 1983) er en norsk lege, artist og tryllekunstner. Hun har skapt et eget kunstuttrykk som kalles «magisk teater» der teater, tryllekunst og klassisk musikk forenes. Kristine, som har opptrådt ved en rekke internasjonale festivaler og festspill som Musikfestspiele Potsdam, Stavanger kammermusikkfestival, Glogerfestspillene og World Magic Seminar i Las Vegas, ble i 2003 hedret med æresbevisningen «Årets tryllekunstner» av Magiske Cirkel Norge.

Kristine er blant annet kjent for monologen Søren+Regine=sant? Dette er et stykke magisk teater om den mislykkede forlovelsen mellom dikterfilosofen Søren Kierkegaard og Regine Olsen. Videre har Kristine utviklet en performance om hjernen og hvordan denne lar seg lure av tryllekunst. Forestillingen som heter Hjerne det! har hun opptrådt med ved Gathering for Gardner, en årlig konferanse til minne om matematikeren Martin Gardner i Atlanta, Georgia. I tillegg har hun opptrådt med denne forestillingen ved EU-kommisjonens utdanningskonferanse i Leiden, vært engasjert av Den kulturelle skolesekken og Fortellerfestivalen.

Foruten å ha studert medisin og tatt den medisinske forskerlinjen ved Universitetet i Oslo, har Kristine også studert teatervitenskap, drama og idéhistorie. Kristine har vært mangeårig elev av tidligere verdensmester Tore Fredriksen og tatt mesterklasser, samt vært elev av den internasjonalt anerkjente artisten Jeff McBride.

Hjulstad bor på Notodden og arbeider som fastlege. Hun har også en bistilling som universitetslektor ved Universitetet i Oslo der hun også er gjesteforsker.  Kristine har tidligere fått medieoppmerksomhet som ung kreftpasient og har i ettertid vært engasjert i kreftsaken i medier. Hun har også publisert vitenskapelig artikkel om unge kreftoverlevere.  

 Eksterne lenker 
 Kristine Hjulstads reklamesider som artist
 Reportasje om Kristine Hjulstad i VG Helg 13.11.2010
 Presentasjon av »Årets tryllekunstner» i Dagbladet 2004
 Treff på søkeordet «Kristine Hjulstad» i lokalavisa Laagendalspostens nettarkiv
 https://pubmed.ncbi.nlm.nih.gov/36494083/

Kategori:Norske illusjonister
Kategori:Fødsler i 1983